DOLOŽKA PREDNOSTI 
medzinárodnej zmluvy pred zákonmi 
(čl. 7 ods.5 ústavy)

1. 	Gestor zmluvy:
Ministerstvo zahraničných vecí Slovenskej republiky

2. 	Názov zmluvy:
Zmluva medzi Belgickým kráľovstvom, Českou republikou, Dánskym kráľovstvom, Spolkovou republikou Nemecko, Estónskou republikou, Helénskou republikou, Španielskym kráľovstvom, Francúzskou republikou, Írskom, Talianskou republikou, Cyperskou republikou, Lotyšskou republikou, Litovskou republikou, Luxemburským veľkovojvodstvom, Maďarskou republikou, Maltskou republikou, Holandským kráľovstvom, Rakúskou republikou, Poľskou republikou, Portugalskou republikou, Slovinskou republikou, Slovenskou republikou, Fínskou republikou, Švédskym kráľovstvom a Spojeným kráľovstvom Veľkej Británie a Severného Írska (členské štáty Európskej únie) a Bulharskou republikou, Rumunskom o pristúpení Bulharskej republiky a Rumunska k Európskej únii (ďalej len „zmluva“)

3. Účel a predmet zmluvy a jeho úprava v právnom poriadku Slovenskej republiky: 
Účelom a predmetom zmluvy je prenesenie výkonu časti suverenity Bulharskej republiky a Rumunska na Európske spoločenstvá a Európsku úniu a ich prevzatie záväzkov vyplývajúcich práva ES a EÚ. Uzatvorením zmluvy sa Bulharská republika a Rumunsko stanú členskými štátmi Európskej únie. Analogická úprava predmetu dohody vo vzťahu k SR (nie vo vzťahu k Bulharsku a Rumunsku) sa nachádza v Zmluve o pristúpení Slovenskej republiky k Európskej únii (Atény, 16. apríla 2003).

4. 	Priama úprava práv alebo povinností fyzických osôb alebo právnických osôb: 
Na základe zmluvy sa Bulharsko a Rumunsko stanú zmluvnými stranami medzinárodných zmlúv, ktoré tvoria systém primárneho i terciárneho európskeho práva, ako aj ďalších medzinárodných zmlúv s tretími štátmi, ktoré obsahujú priamu úpravu práv alebo povinností fyzických alebo právnických osôb. Zároveň sa pre Bulharsko a Rumunsko stanú záväznými normy sekundárneho európskeho práva, teda jednostranných aktov ES/EÚ. Slovenská republika sa stane na základe zmluvy nositeľom týchto práv a záväzkov voči Bulharsku a Rumunsku. Ide o komplikovaný a veľmi rozsiahly systém práv a záväzkov fyzických a právnických osôb, ktorý sa vytvára uzatvorením zmluvy vo vzťahoch SR – Bulharsko a SR – Rumunsko.

5. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
-	medzinárodná politická zmluva
-	medzinárodná hospodárska zmluva všeobecnej povahy
-	medzinárodná zmluva, ktorá priamo zakladá práva alebo povinnosti fyzických osôb alebo právnických osôb

6. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
medzinárodná zmluva, ktorá priamo zakladá práva alebo povinnosti fyzických osôb alebo právnických osôb a zároveň medzinárodná zmluva, na ktorej vykonanie nie je potrebný zákon

7. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): 
Zmluva nemá priamy dopad na slovenský právny poriadok, pretože záväzok prispôsobiť slovenský právny poriadok prostrediu európskeho práva s jeho prvkami nadradenosti nad vnútroštátnym právom členských štátov a priamej aplikovateľnosti SR prijala pri uzatvorení svojej prístupovej zmluvy k EÚ. Účelom zmluvy je zaradenie Bulharska a Rumunska do prostredia európskeho práva, ktoré je nadradené ich národným právam. Nepriamy dopad zmluvy na slovenský právny poriadok možno predpokladať pri tých právnych vzťahoch medzi SR a uvedenými štátmi, ktoré sa uzatvorením zmluvy transformujú zo vzťahu SR a tretieho štátu na vzťah dvoch členských štátov EÚ, regulovaný európskym právom.